**Menningar- og viðskiptaráðuneytið**

**Samráðsgátt stjórnvalda**

Varðar: Umsögn Félags þjóðfræðinga á Íslandi um frumvarp til laga um breytingu á safnalögum, lögum um Þjóðminjasafn Íslands og lögum um Náttúruminjasafn Íslands (samráð og skipunartími). Mál nr. 220/2022. Birt 15. nóvember 2022.

Stjórn Félags þjóðfræðinga á Íslandi (FÞÍ) fagnar þeim breytingum sem fram koma í 1 gr. frumvarpsins, þar sem safnaráði er falin sú ábyrgð að stofna til samráðsvettvangs milli safnasviðsins og ráðuneytis. Við teljum að þessi breyting verði til að auka traust á milli fagfólks og ráðuneytis og tryggi enn frekar gott samstarf milli safna á Íslandi og ráðherra. Við fögnum sérstaklega og teljum mikilvægt að fulltrúar frá fagfélögum sem helst tengjast málefnasviði safna, en eiga ekki fulltrúa í safnaráði, séu þátttakendur á samráðsfundunum, s.s. frá félögum fornleifafræðinga, sagnfræðinga, þjóðfræðinga og listfræðinga.

Þá fögnum við þeim breytingum sem fram koma í 2. og 3. gr. frumvarpsins þar sem skipunartími forstöðumanna höfuðsafnanna þriggja er samræmdur. Við teljum að breytingin feli í sér aukið jafnræði milli safnanna, verði til að styrkja faglega stjórn hverrar stofnunar og tryggi að endurnýjun þekkingar verði með eðlilegum hætti við stjórnun þessara mikilvægu menningarstofnana.

Við viljum þó sérstaklega benda á að til þess að auka gagnsæi og lýðræðisleg vinnubrögð enn frekar er mikilvægt að ráðherra auglýsi stöður forstöðumanna höfuðsafnanna þriggja. Í þessu samhengi bendum við sérstaklega á 1. mgr. 2. gr. reglugerðar um Listasafn Íslands, nr. 171/2014. Samkvæmt ákvæðinu ber ráðherra ávallt skylda til að auglýsa starf forstöðumanns Listasafns Íslands, eftir að lögbundnum skipunartíma lýkur. Við teljum æskilegt að sami áskilnaður eigi við um Þjóðminjasafn Íslands og Náttúruminjasafn Íslands og teljum að slík ákvæði ættu heima í lögum um Þjóðminjasafn Íslands, nr. 140/2011 og lögum um Náttúruminjasafn Íslands, nr. 35/2007.

**Virðingarfyllst**

**Stjórn Félags þjóðfræðinga á Íslandi**

Anna Karen Unnsteins, formaður

Arndís Hulda Auðunsdóttir, gjaldkeri

Gunnar Óli Dagmararson, ritari

Sigurlaug Dagsdóttir, meðstjórnandi

Sandra Björg Ernudóttir, meðstjórnandi